Document ID: 32000D0820

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 22ας Δεκεμβρίου 2000
για την ίδρυση της Ευρωπαϊκής Αστυνομικής Ακαδημίας (ΕΑΑ)
(2000/820/ΔΕΥ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Ένωσης, και ιδίως το άρθρο 30 παράγραφος 1 σημείο γ) και το άρθρο 34 παράγραφος 2 σημείο γ),
την πρωτοβουλία της Πορτογαλικής Δημοκρατίας (1),
τη γνώμη του Ευρωπαϊκού Κοινοβουλίου (2),
Εκτιμώντας τα ακόλουθα:
(1)
Το Ευρωπαϊκό Συμβούλιο, κατά τη σύνοδό του στο Τάμπερε στις 15 και 16 Οκτωβρίου 1999, συμφώνησε ότι θα πρέπει να δημιουργηθεί μια Ευρωπαϊκή Αστυνομική Ακαδημία (εφεξής καλούμενη «ΕΑΑ») για την εκπαίδευση των ανώτερων υπαλλήλων που είναι αρμόδιοι για την επιβολή του νόμου «Law Enforcement Officials», που αναφέρεται στο σημείο 47 των συμπερασμάτων της προεδρίας.
(2)
Το Ευρωπαϊκό Συμβούλιο του Τάμπερε συμφώνησε ότι η ΕΑΑ στην αρχή θα λειτουργεί ως δίκτυο των υφισταμένων εθνικών ιδρυμάτων εκπαίδευσης, χωρίς να αποκλείεται η δημιουργία ενός μόνιμου οργανισμού σε απώτερο στάδιο.
(3)
Ήδη υπάρχουν εθνικοί, ευρωπαϊκοί και διεθνείς οργανισμοί και όργανα που δραστηριοποιούνται στον χώρο της εκπαίδευσης των αστυνομικών, στη συνεργασία των οποίων θα πρέπει να μπορεί να βασίζεται η ΕΑΑ για τη διεκπεραίωση των καθηκόντων της.
(4)
Είναι επιθυμητό να αναπτυχθούν ταχέως σχέσεις μεταξύ της ΕΑΑ και των εθνικών ιδρυμάτων αστυνομικής εκπαίδευσης των υποψηφίων χωρών με τις οποίες η Ευρωπαϊκή Ένωση διεξάγει διαπραγματεύσεις προσχώρησης καθώς και των ιδρυμάτων της Ισλανδίας και της Νορβηγίας, προκειμένου οι δραστηριότητες της ΕΑΑ να είναι προσιτές και σε αυτά.
(5)
Η Ευρωπαϊκή Ένωση ενήργησε εν προκειμένω, ιδίως με την έγκριση και εφαρμογή προγραμμάτων δυνάμει του τίτλου VI της συνθήκης, όπως το κοινό πρόγραμμα για ανταλλαγές, εκπαίδευση και συνεργασία μεταξύ των αρχών επιβολής του νόμου (OISIN) (3) και το πρόγραμμα ανταλλαγής, κατάρτισης και συνεργασίας με προορισμό τους αρμόδιους της δράσης κατά της οργανωμένης εγκληματικότητας (FALCONE) (4).
(6)
Η ΕΑΑ θα πρέπει να προχωρήσει σταδιακά στη διεκπεραίωση των καθηκόντων της, υπό το πρίσμα των στόχων που καθορίζονται στα ετήσια προγράμματα δράσης και λαμβάνοντας δεόντως υπόψη τους διαθέσιμους πόρους.
(7)
Η παρούσα απόφαση είναι ανάγκη να επανεξετασθεί μετά από περίοδο τριών ετών προκειμένου να αποφασισθεί η επέκταση των καθηκόντων της ΕΑΑ και οι αναγκαίες τροποποιήσεις της θεσμικής δομής της,
ΑΠΟΦΑΣΙΖΕΙ:
TITΛΟΣ Ι
Οργάνωση
Άρθρο 1
1. Δημιουργείται Ευρωπαϊκή Αστυνομική Ακαδημία (ΕΑΑ).
2. Με την επιφύλαξη των μελλοντικών εξελίξεων που προβλέπονται στο άρθρο 9, η ΕΑΑ οργανώνεται υπό μορφή δικτύου, με τη συνένωση των εθνικών ιδρυμάτων εκπαίδευσης των ανώτερων στελεχών των αστυνομικών υπηρεσιών των κρατών μελών, τα οποία συνεργάζονται στενά προς τούτο.
3. Το έργο της ΕΑΑ συνίσταται στην εφαρμογή των προγραμμάτων και των πρωτοβουλιών που αποφασίζονται από το διοικητικό συμβούλιο.
Άρθρο 2
1. Οι διευθυντές των εθνικών ιδρυμάτων εκπαίδευσης ανώτερων στελεχών των αστυνομικών υπηρεσιών απαρτίζουν το διοικητικό συμβούλιο της ΕΑΑ. Στην περίπτωση που πλείονες διευθυντές προέρχονται από το ίδιο κράτος μέλος, συναποτελούν μία αντιπροσωπία.
2. Στο διοικητικό συμβούλιο προεδρεύει ο διευθυντής ενός εθνικού ιδρύματος εκπαίδευσης του κράτους μέλους που ασκεί την προεδρία του Συμβουλίου της Ευρωπαϊκής Ένωσης. Το διοικητικό συμβούλιο συνέρχεται τουλάχιστον μια φορά ανά προεδρία. Καταρτίζει με ομοφωνία τον εσωτερικό του κανονισμό.
3. Στο διοικητικό συμβούλιο κάθε αντιπροσωπεία έχει μια ψήφο.
Αντιπρόσωποι της Γενικής Γραμματείας του Συμβουλίου της Ευρωπαϊκής Ένωσης, της Επιτροπής και της Ευρωπόλ καλούνται να συμμετάσχουν στις συνεδριάσεις, ως παρατηρητές, χωρίς δικαίωμα ψήφου. Τα μέλη του διοικητικού συμβουλίου μπορούν να συνοδεύονται από αρμόδια επί του τομέα πρόσωπα.
Άρθρο 3
1. Το διοικητικό συμβούλιο αποφασίζει για το ετήσιο πρόγραμμα συνεχούς κατάρτισης (παιδαγωγικό περιεχόμενο, τύπος, αριθμός και διάρκεια των δράσεων κατάρτισης που θα εφαρμοσθούν). Eγκρίνει, ενδεχομένως, πρόσθετα προγράμματα και πρωτοβουλίες.
2. Το διοικητικό συμβούλιο καταρτίζει την ετήσια έκθεση πεπραγμένων της ΕΑΑ.
3. Οι αποφάσεις του διοικητικού συμβουλίου που αναφέρονται στις παραγράφους 1 και 2 εγκρίνονται με ομοφωνία και στη συνέχεια διαβιβάζονται στο Συμβούλιο της Ευρωπαϊκής Ένωσης, το οποίο σημειώνει ότι έλαβε γνώση και αναλαμβάνει την ευθύνη αυτών. Κάθε παρατήρηση του Συμβουλίου της Ευρωπαϊκής Ένωσης λαμβάνεται δεόντως υπόψη από το διοικητικό συμβούλιο.
Η ετήσια έκθεση πεπραγμένων της ΕΑΑ διαβιβάζεται ωσαύτως, προς ενημέρωση, στο Ευρωπαϊκό Κοινοβούλιο και την Επιτροπή.
Άρθρο 4
1. Το διοικητικό συμβούλιο συγκροτεί μια μόνιμη γραμματεία η οποία επικουρεί την ΕΑΑ στα αναγκαία για τη λειτουργία της διοικητικά καθήκοντα και στην εφαρμογή του ετήσιου προγράμματος και, ενδεχομένως, των πρόσθετων προγραμμάτων και πρωτοβουλιών. Η γραμματεία αυτή μπορεί να δημιουργηθεί σε κάποια από τις εθνικές αστυνομικές σχολές. Το Συμβούλιο της Ευρωπαϊκής Ένωσης αποφασίζει για τον τόπο όπου θα έχει την έδρα της η μόνιμη γραμματεία.
2. Η γραμματεία διοικείται από ένα διοικητικό διευθυντή, ο οποίος διορίζεται από το διοικητικό συμβούλιο για χρονικό διάστημα τριών ετών.
3. Όλες οι αποφάσεις του διοικητικού συμβουλίου που αφορούν τη γραμματεία λαμβάνονται με ομοφωνία.
Άρθρο 5
1. Η γραμματεία διαχειρίζεται τον προϋπολογισμό της ΕΑΑ, βάσει δημοσιονομικού κανονισμού.
2. Το κόστος εφαρμογής των δράσεων που εγγράφονται στο ετήσιο πρόγραμμα που αναφέρεται στο άρθρο 3, καθώς και οι δαπάνες λειτουργίας της ΕΑΑ, βαρύνουν από κοινού τα κράτη μέλη. Για τον σκοπό αυτό, η ετήσια συνεισφορά κάθε κράτους μέλους καθορίζεται με βάση το ακαθάριστο εθνικό προϊόν (ΑΕΠ), σύμφωνα με την κλείδα κατανομής που χρησιμοποιείται για τον καθορισμό του στοιχείου ΑΕΠ των ιδίων πόρων που προορίζονται για τη χρηματοδότηση του γενικού προϋπολογισμού της Ευρωπαϊκής Ένωσης. Κάθε έτος, το ΑΕΠ του προηγούμενου έτους αποτελεί τη βάση αναφοράς που χρησιμοποιείται για κάθε κράτος μέλος.
3. Ο δημοσιονομικός κανονισμός και ο ετήσιος προϋπολογισμός της ΕΑΑ καταρτίζονται από το διοικητικό συμβούλιο με ομόφωνη απόφασή του και υποβάλλονται προς έγκριση στις κυβερνήσεις των κρατών μελών που συνέρχονται στα πλαίσια του Συμβουλίου της Ευρωπαϊκής Ενωσης.
4. Οι ακόλουθες δαπάνες βαρύνουν τον προϋπολογισμό της ΕΑΑ:
α)
η προετοιμασία, η εφαρμογή και η αξιολόγηση του ετήσιου προγράμματος,
β)
η αμοιβή των εξωτερικών συνεργατών,
γ)
τα έξοδα ταξιδιού των μελών του διοικητικού συμβουλίου, κατ' ανώτατο αριθμό δύο ανά κράτος μέλος, για τις συνεδριάσεις του εν λόγω συμβουλίου,
δ)
η γενική λειτουργία της γραμματείας, εκτός των αποδοχών των μελών της,
ε)
το κόστος κάθε άλλης πρωτοβουλίας που αποφασίζεται από το διοικητικό συμβούλιο ή αναλαμβάνεται από τον διοικητικό διευθυντή, σύμφωνα με το δημοσιονομικό κανονισμό,
στ)
η επιστροφή των δαπανών του κράτους μέλους ή των κρατών μελών τα οποία εξασφαλίζουν την καταβολή των αποδοχών των μελών της γραμματείας, κατ' αναλογία προς τις συνεισφορές των κρατών μελών.
5. Με την επιφύλαξη των αιτήσεων που υποβάλλουν τα κράτη μέλη και κατόπιν εντολής του διοικητικού συμβουλίου, η γραμματεία μπορεί να υποβάλει στην Επιτροπή σχέδια ή προγράμματα κατάρτισης προς συγχρηματοδότηση, εφόσον αυτά εντάσσονται στον τομέα που καλύπτουν τα προγράμματα του προϋπολογισμού τα οποία διαχειρίζεται η Επιτροπή.
ΤΙΤΛΟΣ ΙΙ
Στόχοι και καθήκοντα
Άρθρο 6
1. Βελτιστοποιώντας τη συνεργασία μεταξύ των διαφόρων ιδρυμάτων που την απαρτίζουν, η ΕΑΑ έχει ως στόχο να συμβάλλει στην εκπαίδευση των ανώτερων στελεχών των αστυνομικών υπηρεσιών των κρατών μελών. Η ΕΑΑ στηρίζει και αναπτύσσει μια ευρωπαϊκή προσέγγιση των κυριότερων προβλημάτων που αντιμετωπίζουν τα κράτη μέλη στον τομέα της καταπολέμησης του εγκλήματος, της πρόληψης της εγκληματικότητας και της διατήρησης της δημόσιας τάξης και ασφάλειας, ιδίως διασυνοριακά.
2. Οι στόχοι της είναι οι εξής:
α)
να εμβαθύνει τη γνώση των εθνικών αστυνομικών συστημάτων και δομών των άλλων κρατών μελών, της Ευρωπόλ και της διασυνοριακής αστυνομικής συνεργασίας στην Ευρωπαϊκή Ένωση,
β)
να βελτιώσει τη γνώση των διεθνών νομικών πράξεων, ιδίως αυτών που ήδη υπάρχουν σε επίπεδο Ευρωπαϊκής Ένωσης, στον τομέα της συνεργασίας για την καταπολέμηση του εγκλήματος,
γ)
να εξασφαλίσει κατάλληλη κατάρτιση όσον αφορά το σεβασμό των δημοκρατικών εγγυήσεων, ιδίως των δικαιωμάτων της υπεράσπισης,
δ)
να ενθαρρύνει τη συνεργασία μεταξύ της ΕΑΑ και των άλλων ιδρυμάτων αστυνομικής κατάρτισης.
3. Η ΕΑΑ θα διαθέτει επίσης την υποδομή της στα ανώτερα στελέχη των αστυνομικών υπηρεσιών των υποψηφίων χωρών με τις οποίες η Ευρωπαϊκή Ένωση διεξάγει διαπραγματεύσεις προσχώρησης, καθώς επίσης και της Ισλανδίας και της Νορβηγίας.
Άρθρο 7
Για την πραγματοποίηση αυτών των στόχων, η ΕΑΑ μπορεί ιδίως να αναλαμβάνει τις ακόλουθες δράσεις:
α)
διοργάνωση σεμιναρίων επιμόρφωσης των ανώτερων στελεχών των αστυνομικών υπηρεσιών που θα βασίζονται σε κοινούς κανόνες,
β)
συμμετοχή στην εκπόνηση εναρμονισμένων προγραμμάτων μαθημάτων για την εκπαίδευση των αστυνομικών στελεχών μεσαίων βαθμίδων και των αστυνομικών επιχειρησιακών καθηκόντων όσον αφορά τη διασυνοριακή συνεργασία μεταξύ αστυνομικών δυνάμεων στην Ευρώπη και συμβολή στην εκπόνηση κατάλληλων προγραμμάτων προχωρημένης επιμόρφωσης,
γ)
παροχή ειδικής εκπαίδευσης σε αστυνομικούς που έχουν καίριο ρόλο στην καταπολέμηση του διασυνοριακού εγκλήματος, με ιδιαίτερη προσοχή στο οργανωμένο έγκλημα,
δ)
εκπόνηση και εξασφάλιση κατάρτισης των εκπαιδευτών,
ε)
διάδοση των βέλτιστων πρακτικών και των αποτελεσμάτων της έρευνας,
στ)
εκπόνηση και εξασφάλιση εκπαίδευσης που θα προετοιμάζει τις αστυνομικές δυνάμεις της Ευρωπαϊκής Ένωσης για τη συμμετοχή τους στη μη στρατιωτική διαχείριση των κρίσεων,
ζ)
εκπόνηση και εξασφάλιση εκπαίδευσης για τις αστυνομικές αρχές των υποψήφιων προς ένταξη στην Ευρωπαϊκή Ένωση χωρών, συμπεριλαμβανομένης της εκπαίδευσης αστυνομικών που έχουν καίριο ρόλο,
η)
διευκόλυνση της προσήκουσας ανταλλαγής και απόσπασης αστυνομικών στα πλαίσια της εκπαίδευσης,
θ)
ανάπτυξη ηλεκτρονικού δικτύου που θα χρησιμεύσει για την υποστήριξη της ΕΑΑ κατά την εκπλήρωση των καθηκόντων της, μεριμνώντας για τη θέσπιση των αναγκαίων μέτρων ασφαλείας,
ι)
παροχή δυνατοτήτων στα ανώτερα αστυνομικά στελέχη των κρατών μελών προκειμένου να αποκτήσουν τις κατάλληλες γλωσσικές γνώσεις.
ΤΙΤΛΟΣ ΙΙΙ
Λοιπές διατάξεις
Άρθρο 8
Η ΕΑΑ θα μελετήσει κατά περίπτωση τη δυνατότητα να καταστεί προσιτή στους υπαλλήλους των ευρωπαϊκών οργάνων και άλλων οργανισμών της Ευρωπαϊκής Ένωσης.
Η ΕΑΑ είναι ανοικτή στη συνεργασία με τα εθνικά ιδρύματα αστυνομικής εκπαίδευσης κρατών που δεν είναι μέλη της Ευρωπαϊκής Ένωσης. Θα δημιουργήσει ιδίως σχέσεις με τα εθνικά ιδρύματα των υποψηφίων χωρών με τις οποίες η Ευρωπαϊκή Ένωση διεξάγει διαπραγματεύσεις προσχώρησης, καθώς και με τα ιδρύματα της Ισλανδίας και της Νορβηγίας.
Η ΕΑΑ θα συνεργάζεται επίσης με τους σχετικούς εκπαιδευτικούς οργανισμούς σε ευρωπαϊκό επίπεδο όπως είναι η «Nordic Baltic Police Academy» (NBPA) και η «Mitteleuropäische Polizeiakademie» (MEPA).
Άρθρο 9
Το αργότερο κατά το τρίτο έτος από την έναρξη των αποτελεσμάτων της παρούσας απόφασης, το διοικητικό συμβούλιο θα υποβάλει στο Συμβούλιο της Ευρωπαϊκής Ένωσης έκθεση σχετικά με τη λειτουργία και την εξέλιξη του δικτύου, σύμφωνα με τα συμπεράσματα του Ευρωπαϊκού Συμβουλίου του Τάμπερε.
Άρθρο 10
Η παρούσα απόφαση παράγει αποτελέσματα την επόμενη ημέρα της υιοθέτησής της από το Συμβούλιο.
Εφαρμόζεται από την 1η Ιανουαρίου 2001.
Βρυξέλλες, 22 Δεκεμβρίου 2000.

Labels: 10
0
15